《苦节行》
明代·郑善夫

下南四郡三郡兵，闽盗此日真纵横。安溪莆口备惨毒，杀气上冒天为腥。

六师不发无战情，贼过一程移一程。兵骄将怯往必败，疆场之事谁曾经。

官军畏贼远护送，民兵不教将何用。坐遣群羊啖虎口，万姓何辜死无讼。

前王少女不就虏，抽身抱石沉江水。詹家少妇贼杀姑，骂贼不屈同姑死。

我歌苦节行，泪下哽咽悲不止。吾辈堂堂七尺躯，况作男儿把天纪。

清风岭，曹娥渚，长使志士哀千古。吁嗟乎詹家少妇前王女。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。